ПщыукI Латмир и усэхэр
* * *
Уфафэу тенджыз,
ЗэщIэпщIыпщIэу уафэ, —
И нэхум уи нэр щIисыкIыу.
Джэрэзу къытщыхъуми,
Джэрэзурэ къафэ
Мы щIылъэм сыти хэтщIыкIрэ?
А псор къыбжезыIэр
Уи щIыфэ, уи псэ?
Е уи бзэ а псор зыхэзыщIэр?
Тенджызыр изыхукIэ
Iэсэнущ уафэр…
Жэуапыр тхуэтыжкъым зыжьэу!
* * *
Си унэм щIэтщ уи Iэуэлъауэ,
Къэбгъэзэжын симыгугъа,
СымыгъэункIыфIу пхуэсIыгъа
Си гур аргуэру къызодауэ,
Къытекъуэлъэн къытекъуэлъауэ.
Си унэм щIэтщ уи Iэуэлъауэ,
Чэсейр хьэку нэщIым къепхъухащ,
Си щхьэцыр бжьыбжьу къетхъухащ.
Дунейр зэрысцIыхунур дауэ,
Псыкъуийм и лъащIэм симыплъауэ?
Си унэм щIэтщ уи Iэуэлъауэ…
Згъэгъуну псори пхуэзгъэгъуащ.
НыпщыгуфIыкIри, си гур гъащ…
Иджы сызэрыхъунур дауэ?
* * *
УхэплъэкIэ плъагъунуIакъым,
Плъагъунукъым укъыхэплъкIи.
Хы Хуэмым щхьэщыхьэ щыблэм
Тыншыгъуэ къыпхуригъэблкъым.
Си фIыгъуэр щызгъэкIуа хьэблэм
Гукъеуэр щоупщIыIу-щохуабэ,
Хы Хуэмым и толъкъун Iэлым
Теплъаджэу зыкъысфIехуапэ.
Гухэлъыр щысIуэта хадэр
ПщIыхь чэнжхэм я жэщ тIысыпIэщ.
Хы Хуэмым и толъкъун уардэр,
КъоIэбэри, къытлъоIэсыпэ.
Насыпыр щаухуэнщI щхьэлыжьым
ЩызэхуащIыжыркъым IэплIэ.
УхэплъэкIэ плъагъунуIакъым,
Плъагъунукъым укъыхэплъкIи.
* * *
ЗыщIыпIэ згъэзэххэмэ, уи деж нэзгъэзэнщ,
Бжьыхьэпэу, жэщыбгыу, си закъуэу.
Си жьыгъэ мызагъэр уи пщIыхьым хуэзэнщ,
Жэщ плъыру, плъыржьэру, усакIуэу!
Си напэр узынкъым, текIуами гъэ тIощI,
ИкIами си псалъэм и пIалъэр…
ЛIэщIыгъуэм и щэхур бжэ дзакIэм къыдощ —
Уи унэр нэху кIуапIэ-хуабалъэщ.
* * *
Зэманым щымыщу,
Хьэкущхьэм щымыжьэу,
ЗищIысыр сымыщIэу
Махуэ…
Уи ужь сиувэнути,
Си гур мэпIыщIэ —
Дэ тIур дызэзыпхыр
Махэщ.
Зэманыр, къоувыIэри,
Iэдакъэжьауэу
Си нэгум къоплъыхь-къоплъакIуэ.
Сытехьэжынут гъуэгум куэд щIауэ —
СыкъэзыгъэувыIэр гуакIуэщ!
* * *
Ярэби, пэжу пIэрэ
ЩIыбым къыщаIущэщыр?
Уафэм къыкIэщIэщэщу
ПщIантIэр зысеижар?
Сысеижамэ гугъэр —
Псэгъэхуэбэж хъарзынэт,
ГъащIэм сыхуэхьэзыру
ЖызыIэр къызэижат!
Ярэби, пэжу пIэрэ
Уафэм къищэIу-къиIуэщхъур?
Псэр зыхэкIуадэ щIэщхъур
ЩIэщхъум я нэхъыкIэжщ…
УфIэфIмэ, хуиту гуфIэ,
Ухуеймэ, чэнжу бауэ —
Псэр щызэшынущ Iуфэм,
БгъуэтыхукIэ уи джэрпэджэж.
* * *
Губжьыр зэщIыдокъуэж,
ЗэщIыдокъуэж гужьгъэжьыр.
Хъунукъым дыхущIегъуэж,
ДыкъыщыкIуакIэ хьэщIэу.
Уафэр къыдотIэпIыж,
Къыдобзыхьыжыр щIылъэр.
Сытым и сэбэпыж
КъимыкIыкIыну жылэм?
ЩIыдагъэхынур сыт
ГупыкIыгъуей пэш уардэм?
Псэр хуэныкъуэжкъым зы,
КIэрыхьэжамэ аддэ…
* * *
УIукIыжмэ, псы схуэлIэнущ,
Псы схуэлIэнущ, схуэлIэнущ жьы,
Щым зысщIынурэ сыныппэплъэнущ,
УфэрэнкIыу хуежьэхукIэ щIыр.
Жьымрэ псымрэ щытепщэ щIыпIэм
Дауэ гъусэ ущысхуэхъуат?
Си насыпти, дунейр си щыпэт,
Си насыпти, си щхьэцыр тхъуат.
Хъуар къэгъани, гъэсыж мыхъунур,
Уи уIэгъэр мыхъуж-мыкIыжщ…
СынолъэIур сызэхэпхыну,
СынолъэIур: уIумыкIыж!
